Filastrocche napulitane
Filastrocche napulitane

’A gallina zoppa zoppa

‘A gallina zoppa zoppa,

quanti penne tene ncoppa?

E ne tene vintitrè,

uno, doje e tre.

E teneva nu turnesièllo,

e s’accattàje nu susamièllo;

mièzo a me, mièzo a te,

mièzo a’ figlia d’ ‘o Re!

A ghì pe’ mmare

Quanno è bello a ghì pe’ mmare,

‘a Maronna ncoppe ‘a nave,

San Giuseppe a lu timone

E Giesù Cristo pe’ patrone,

l’angiulille pe’ marenare,

quanno è bello a ghì pe’ mmare.

Aiza, aiza, aiza

Aiza, aiza, aiza

acala acala acala

accosta accosta accosta

sperann ca s'ntosta

â saluta nosta!

Caruso…

Carùso, mellùso,

miette ‘a capa ‘int’a ‘o pertùso,

ca si vene ‘o scarrafòne

te ròseca ‘o mellòne.

Ce steva na vota ‘nu rre

Ce steva ‘na vota ‘nu rre miré scarrafunaro 

ca jeva a caccia

mi caccia, mi caccia, e che cacciaje?

‘na zoccola c' 'e mustacce!

Chiòve e ghièsce ‘o sole

Chiòve e ghièsce ‘o sole,

tutte ‘e vecchie fanno ammore;

fanno ammore cu ‘a tiàna,

tutte ‘e vecchie so’ ruffiàne;

fanno ammore ‘inte ‘o ciardino,

tutte ‘e vecchie malandrìne.

Fieto…

Fieto, fetillo,

chi l’ha fatto ‘stu sciatìllo?

Lu sciatìllo è gghiuto all’uòrto,

e chi fete ‘e cane muòrto ?

Ichhe…

Icche, ecche, occo,

‘o ppane, ‘o vino e ‘o cocco.

Abbìcco, abbàcco, abbòcco,

tabaccàro sotto  e ncoppa.

I’ me cocco…

I’ me cocco dinte a ‘stu lietto,

‘a Maronna ncoppe a ‘stu pietto,

i’ dormo e Essa veglia,

si è caccòsa me resbèglia.

I’ me cocco e me songo cuccàto,

Giesù cristo m’è pate,

‘a Maronna m’è mamma,

e sante me so’ pariente,

i’ me cocco e nun aggio paura ‘e niente.

Maria ‘a mariola

Maria ‘a mariòla

Porta a bèvere ‘e galline,

e galline fanno ll’ove

e Maria ‘a mariola.

Mo’ vene Natale

Mo’ vene Natale

e stò senza denare,

me fumo na pippa

e me vaco a cuccà.

Quanno è stanotte

ca sparano ‘e botte,

me metto ‘o cazòne e vaco  a vedè.

Nuvena, nuvena,

ca màmmeta è prena

ha fatto nu figlio

e se chiamma Michele,

e tene na figlia

c’addora ‘e tabacco

e quanno cammina 

l’abbàllano ‘e pacche.

Notte 'E Natale

Quann' ero guaglione assaie me piaceva

'e senti' na novena a nott'e Natale

Quann' ero guaglione mammà me purtava

'a senti' na novena a nott'e Natale

Mo' vene Natale nun tenco denare

me fumo na pippa e me vaco a cuccà

Mo' vene Natale se sparano 'e botte

Me metto 'o cappotto 'e me vaco a vedè

Me resta 'o ricordo 'nzerrato dint' o core

'e chelli serate cu mamma vicino

sunava 'a zampogna 'a gente guardava

'a gente diceva è nato Gesù

Quann' ero guaglione 'a nott' e Natale

'o core sbatteva aspettann' a Gesù, aspettann' a Gesù

Mo' vene Natale nun tenco denare

me fumo na pippa e me vaco a cuccà

Mo' vene Natale e sona 'a zampogna

Me metto 'o cappotto 'e me vaco a vedè

Nuvena, nuvena,

ca màmmeta è prena

ha fatto nu figlio

e se chiamma Michele,

e tene na figlia

c’addora ‘e tabacco

e quanno cammina

l’abbàllano ‘e pacche.

Mo' vene Natale nun tenco denare

me fumo na pippa e me vaco a cuccà

Mo' vene Natale se sparano 'e botte

Me metto 'o cappotto 'e me vaco a vedè

Munzù, munzù, munzù

Munzù, munzù, munzù,

è gghjuta 'a zoccola 'int'a 'o rraù.

'A signora nun 'o vo' cchiù,

magnatillo tutto tu.

Nce steva na vota...

Nce steva na vota,

'nu monaco devoto,

dinte â na cella

teneva ‘e saciccèlle,

jetta na jatta 

e se ne magnaje quatto;

venette ‘o priore

cu nu turcetùro

e nce facette cacà a una a una.

Nce steva na vota...

Nce steva na vota

'nu viecchio e na vecchia,

ncopp'â nu monte,

sott'â nu specchio,

sott'â nu specchio

ncopp'â nu monte,

aspettame lloco ca mo’ te lo conto…

Nonna nonna

Nonna, nonna, nunnarella

ca ‘o lupo s’ha mangiato ‘a pecurella.

E pecurella mia comme farraje, 

quanno mocca a lu lupo te travarraje?

E pecurella mia comme faciste,

quanno mmocca a lu lupo te vriste?

E pecurella mia comme campaste,

quanno mmocca a lu lupo te truvaste ?

’O mazzariello

Quanno mammeta fa ‘a cazetta,

‘o mazzarièllo addò s’ ‘o mette ?

Si s’ ‘o mette areto a ‘e rine,

fa ‘a cazetta p ‘e pellerìne;

si s’ ‘o mette areta ‘a porta,

fa ‘a cazetta p ‘ ‘ o guardaporta;

si s’ ‘o mette dinte ‘o lato,

fa ‘a cazetta p ‘ ‘o nnammurato;

si s’ ‘o mette  ‘inte ‘a cintura,

fa ‘a cazetta p ‘ ‘a criatura;

si s’ ‘o mette sotto ‘o core,

fa ‘a cazetta p ‘ ‘o cunfessore.

Ora pro nobìs

Ora pro nobìs,

piglia 'a mazza e vatte a chisto.

Ora pro nobùs

care 'nterra e te rumpe 'o musso.

Più, più, più…

Dinte a chesta manèlla,

nce stev na vòta na funtanèlla,

venèven a bere ‘e paparelle…

più, più, più…

Pizzi pizzi trangula

pizzi pizzi trangula,

la morte alisandrangula 

e santrangula e pipì,

e la morte Sarracina.

Serracina faceva lu ppane

tutt' 'e mmosche s' 'o mmagnavano,

s'o mmagnavano a poca a vota.

Pallerò, pallerò,

chi è cchiù bella jesce fore,

jesce fore 'a 'stu ciardino,

pizza doce e tagliulino!

Tagliulino a me, tagliulino a te.

Chella vecchia mariola

s'arrubbaje a don Nicola,

don Nicola aizaje 'o bastone

'o bastone se rumpette,

aizaje 'a scuppetta

a scuppetta nun sparaje.

Uno, roje, tre e quatte.

Sbatte ‘e mmane

Sbatte ‘e mmane ca vene papà,

porta ‘o zucchero e ‘o babbà,

nuje ‘o mettimmo a cucenà

e ‘o nennillo s’ ‘o va a magnà…

Sennuzzo

Sennuzzo, va `o puzzo

va a mare

va add'a cummare

vide che te dice 

e vienamello `a dicere.

Sega, sega

Sega, sega mastu Ciccio,

na panèlla e nu sasìcc;

a panell cià magnamm

e i sasìcc ciò stipàmm;

ciò stipàmm p Natale,

quann vèn o zampugnàre.

O zampugnàre nun vèn cchiù

a sasìcc t'à mangn tu

Storta bicoscia

Storta bicòscia,

tiene ‘e coscie mosce mosce,

e sotto ‘o suttanìno,

tiene ‘o scoglio ‘e Margellina.

Jonte 

 Mario Fùrnari, Li ditti antichi de lo popolo napulitano - Antiquum breviarum neapolitanum, ed. Fiorentino, Napule, 1977

Vvoce pariente 
Pruverbie napulitane

Cullegamiente esterne

na discussione ncopp'â filastrocche napulitane 

Lengua napulitana